### 39.    Beslutning om forslag til Kvalitetsstandarder 2018 for personlig pleje, praktisk hjælp, forebyggende besøg samt træning efter Serviceloven (efter høring)

**Åbent**

Sagsnr.: 326-2017-40350       J.nr.: 27.36.00           Dokumentnr.:
326-2017-326170

**Sagstype**

Beslutning.

**Resume og sagens baggrund**

Kommunalbestyrelsen skal årligt godkende
kvalitetsstandarder, som beskriver serviceniveauet for indsatser på
Servicelovens område, såsom pleje, praktisk hjælp, træning etc.

Kvalitetsstandarderne formidler de politiske beslutninger om
mål og prioritering i forbindelse med opgaveløsningen i forhold til målgruppen,
voksne over 18 år.

Ældre- og Sundhedsudvalget godkendte ved udvalgsmødet den 6.
november at sende sagen til høring i Ældrerådet og Handicaprådet og deres høringssvar
fremgår nu af sagen.

**Indstillinger**

Direktøren indstiller, at forslag til Kvalitetsstandarder
2018 godkendes.

**Behandling**

Ældre- og Sundhedsudvalget, Økonomiudvalget,
Kommunalbestyrelse.

**Sagsfremstilling**

Kvalitetsstandarderne formidler de politiske beslutninger om
mål og prioritering og fastsætter serviceniveauet for den konkrete hjælp.

Kommunalbestyrelsen skal årligt udarbejde
kvalitetsstandarder for ydelser bevilliget efter Ser-viceloven, herunder pleje,
praktisk hjælp, træning etc.

Kvalitetsstandarderne benyttes som oplysning til borgerne
om, hvilke muligheder de har for hjælp og støtte. Dette skaber gennemsigtighed,
hvilket giver mulighed for dialog og forvent-ningsafstemning, samt styrker
borgernes retssikkerhed.

Kvalitetsstandarderne benyttes også som et ledelsesredskab
til opfølgning på sammenhæng mellem de mål, som politikerne fastsætter, de
konkrete afgørelser der træffes i forhold til den enkelte borger samt de
ydelser, der faktisk leveres i borgerens hjem.

I det daglige arbejde bruges kvalitetsstandarderne som ramme
for tildeling af ydelser og levering af hjælp samt opfølgning og tilsyn med
hjælpen.

I de enkelte kvalitetsstandarder er det synliggjort, hvad
borgeren kan forvente i forhold de konkrete indsatser, men også ud fra hvilke
kriterier borgeren kan bevilliges hjælp, samt hvilke krav der stilles til
borgeren.

Kvalitetsstandarderne indgår som en del af den kontrakt, der
indgås med de enkelte leveran-dører af hjælpen (kommunale som private), blandt
andet for at sikre et ensartet serviceniveau til borgerne uanset bopæl og valg
af leverandør.

Med godkendelse af Værdighedspolitikken i juni 2016 samt
strategien for det gode og værdige ældreliv i oktober 2016 blev baggrunden for
en revideret samarbejdsmodel med borgeren grundlagt. Strategien danner basis
for det kommunale virke på ældreområdet både i forhold til løsning af
myndighedsopgaver såvel som i det direkte møde med borgeren i forbindelse med
opgaveløsningen.

Strategien samt Kalundborg Kommunes Handicappolitik 2016 har
dannet rammen for udarbejdelsen af Kvalitetsstandarder 2018 sammen med det
godkendte budget for 2018 samt en revideret udgave af Servicelovens §§.

Strategien for det gode og værdige ældreliv taler ind i et
velfærdsparadigme, hvor vores vel-færdsforståelse forandres og nye elementer og
vinkler bygges på vores praksis. Det betyder, at forståelsen om, at den
kommunale opgave er at levere serviceydelser for og til borgerne, erstattes af
en ny forståelse, hvor kommunen i langt højere grad bliver samarbejdspartner og
facilitator i et fællesskab. I dette perspektiv er der fokus på, at opgaven
løses sammen med borgerne. Velfærd bliver i denne forståelse at skabe gode og
værdige (ældre)liv i fællesskab i det omfang, som borgerens ressourcer rækker.

I den reviderede udgave af Serviceloven, der træder i kraft
1. januar 2018, er der i højere grad fokus på den enkelte borgers
udviklingspotentiale samt dennes ansvar for at udnytte potentialet. Samtidig
skal det sikres, at den enkelte borger får en sammenhængende og helhedsorienteret
indsats, der modsvarer dennes behov.

I Kalundborg Kommunes budget 2018 er der afsat midler til
mere tid til rengøring, hvilket i kvalitetsstandarden udmøntes i, at rengøring
som udgangspunkt tilbydes 3 gange om må-neden. Rengøringstidspunktet planlægges
i samarbejde med borgeren bl.a. af hensyn til ikke at binde borgeren unødigt
til hjemmet.

Herudover er der afsat yderligere ressourcer til
Klippekortsordning, som er beskrevet i en ny Kvalitetsstandard. Ydelsen
bevilliges efter beslutning i Ældre- og Sundhedsudvalget i januar 2017 som
udgangspunkt til de ressourcesvageste borgere i kommunen. Ydelsen er, i modsætning
til projektperioden, varig, indtil der, som ved andre ydelser, evt. foretages
en revisitation på baggrund af en konkret individuel vurdering.

Forslaget til Kvalitetsstandarder 2018 er vedlagt som bilag,
og ændringerne fra 2017 til 2018 er markeret med rødt.

Sagen har været i høring hos Handicaprådet og hos
Ældrerådet, som har afgivet følgende høringssvar:

*Handicaprådet den 14. november*

Anbefales.

*Ældrerådet den 27. november*

|  |  |
| --- | --- |
| **Kvalitetsstandard** | **Ældrerådets bemærkninger** |
| Indledning m. v. | Ingen. |
| Genoptræning og vedligeholdelsestræning | Det er ikke rimeligt, at borgeren selv skal betale for kørsel til genoptræning. Der bør tages højde herfor ved næste budget. |
| Rehabiliteringsforløb | Ingen. |
| Personlig pleje | Ældrerådet lægger vægt på, at der sker de fornødne skift af bleer. |
| Ernæring | Ingen. |
| Psykisk pleje og omsorg | Ingen. |
| Målrettede pædagogiske opgaver | Ingen. |
| Rengøring | Ældrerådet hilser det velkomment, at der fremover gøres rent hver 10. dag |
| Tøjvask | Tøjvask 2 gange om måneden er for lidt! Dels bliver vasketøjet ulækkert, dels skal der anskaffes alt for meget tøj. |
| Hjælp til indkøb | Ingen. |
| Forebyggende hjemmebesøg | Ingen. |
| Klippekort | Hvorledes holdes øje med, hvem der benytter og i hvilket omfang klippekortordningen benyttes? |

**Økonomiske konsekvenser**

Ingen.

**Ældre- og Sundhedsudvalgets
møde den 4. december 2017:**

Anbefales idet sidste dot første sætning på side 6 ændres
således: "Ansatte samt deres ægtefæller, nærtstående og pårørende må ikke
modtage gaver, arv og lignende økonomiske fordele fra borgeren, med mindre
anden lovgivning hjemler mulighed herfor".

Endvidere ændres "Patientombuddet" til
"Styrelsen for patientsikkerhed"

**Økonomiudvalgets møde den 13.
december 2017:**

Anbefales.

**Bilag**

|  |  |
| --- | --- |
| Forslag til kvalitetsstandarder vedr. pleje, praktisk hjælp, træning efter serviceloven  mm for 2018 | 326-2017-309177 |